DA Den Europæiske Unions Tidende CE 88/477

(2004/C 88 E/0489)

SKRIFTLIG FORESPØRGSEL E-3881/03

af Emmanouil Bakopoulos (GUE/NGL) til Kommissionen

(16. december 2003)

Om: Udvikling på bekostning af miljøet i vådområdet »Almira« i Xanthis amt

Fra midten af firserne er der i kystområdet ved Xanthi foregået intens byggeaktivitet, der har medført, at store arealer af vådområder er forsvundet.

Endvidere har man i de senere år ved et illegalt, kunstigt indgreb tørlagt vådområdet Almira, som er omfattet af Ramsar-konventionen, og hvoraf nogle dele er klassificeret som særligt beskyttede områder (i henhold til direktiv 79/409/EØF (1)), mens der i andre områder er gjort arkæologiske fund.

Arbejdet, der blev indledt i 1997, omfatter et areal på ca. 25 ha, hvor det er meningen, at der skal opføres boliger. Der er hidtil ikke fra det offentliges side blevet gjort noget i retning af en genoprettelse af miljøet.

Har Kommissionen kendskab til denne sag, og hvis ja, hvilke foranstaltninger har den truffet for at genoprette vådområdet »Almira«?

Svar afgivet på Kommissionens vegne af Margot Wallström

(23. februar 2004)

Lokale ngo'er (ikke-statslige organisationer) har informeret Kommissionen om situationen i vådområdet Almyra i præfekturet Thrakien og om problemerne i forbindelse med beskyttelsen af området. Hovedparten af problemerne vedrører boligbyggeriet i området, ejendomsspørgsmål og mangelfuld gennemførelse af byggeforskrifterne for bymæssig bebyggelse. EU har imidlertid ingen beføjelser i forbindelse med sådanne problemer. Desuden har de nationale myndigheder allerede truffet relevante håndhævelsesforanstaltninger (tilbagekaldelse af tilladelser, idømmelse af bøder).

Det generelle problem vedrørende en passende beskyttelse af området »Limnes kai Limnothalasses Thrakis-Evryteri perioxi kai paraktia zoni«, der er blevet foreslået som en lokalitet af fællesskabsbetydning i henhold til habitatdirektivet, Rådets direktiv 92/43/EØF af 21. maj 1992 om bevaring af naturtyper samt vilde dyr og planter (2) (kode GRU 3009) på baggrund af sine bevaringsmålsætninger, er endu ikke blevet løst. Efter en gennemgang af klagerne fastslog Kommissionen, at den fælles ministerielle beslutning nr. 5796/1999 om udpegning af områderne i Nestos-deltaet, Vistonida-søen og Ismarida-søen som nationalpark ikke længere var gældende. Ifølge græsk lovgivning består det nødvendige lovgrundlag for beskyttelse af lokaliteterne og for opfyldelse af målene i Rådets direktiv 79/409/EØF af 2. april 1979 om beskyttelse af vilde fugle og 92/43/EØF i en godkendt forvaltningsplan (en specifik miljøundersøgelse), en fælles ministeriel beslutning og et forvaltningsorgan.

Ifølge de foreliggende oplysninger har de græske myndigheder vedtaget lov nr. 3044/2002 om oprettelse af 25 forvaltningsorganer for en række lokaliteter, som Grækenland allerede har foreslået optaget i Natura 2000-nettet. Ved denne lov er forvaltningsorganet for det område, der omfatter Nestos-deltaet, Vistonida og Ismarida, blevet oprettet, og loven er blevet efterfulgt den fælles ministerielle beslutning nr. 125208/394/30.1.2003, som fastlagde sammensætningen af forvaltningsorganets ledelse. Det ser ud til, at arbejdet med at etablere og igangsætte forvaltningsorganet endnu ikke er afsluttet. Når det er sket, forventes det at bidrage til opfyldelsen af bevaringsmålsætningerne for disse områder, gennemførelsen af de godkendte forvaltningsplaner og en effektiv beskyttelse af områderne.

Da der ikke var noget nationalt lovgrundlag, indledte Kommissionen dog en overtrædelsesprocedure efter EF-traktatens artikel 226 med den begrundelse, at Grækenland ikke havde etableret et lovgrundlag, som sikrede beskyttelse og bevarelse af det særlige beskyttelsesområde. Kommissionen forsikrer det ærede medlem om, at den ikke vil tøve med at træffe alle nødvendige forholdsregler for at sikre, at EU's miljølovgivning anvendes korrekt.

(1) EFT L 103 af 25.4.1979, s. 1.

(2) EFT L 206 af 22.7.1992.